આ સાથે જ ઈબ્રાહિમ લોદીને એ વાતની જાણકારી પણ મળી ગઈ કે આલમ ખાન તેની વિરૂદ્ધ ષડયંત્ર રચી રહ્યો છે અને આ માટે બાબરને આમંત્રણ આપવામાં આવ્યું છે. બાબરને અધવચ્ચેથી જ અટકાવવા માટે ઈબ્રાહિમ લોદીએ શેખદાર હમીદ ખાંને મોકલ્યો. ઈબ્રાહિમને એવું હતું કે, જો બાબર અડધે રસ્તે જ હારી જાય, તો દિલ્હી તરફ કૂચ કરવાના તેના મનસૂબા પર પાણી ફરી જવાનું. બાબરે ત્યારે હમીદ ખાં સામે લડવા માટે પોતાના પુત્ર હુમાયુને મોકલ્યો. 25 ફેબ્રુઆરી 1526માં અંબાલામાં આ બંન્ને વચ્ચે યુદ્ધ થયું. હુમાયુએ પોતાની સુઝબુઝથી હમીદ ખાંને પરાજીત કરી દીધો. આ જીતથી બાબર ઉત્સાહિત થઈ ગયો અને તેને દિલ્હી અબ દૂર નહીં જેવું મહેસૂસ થવા માંડ્યું એટલે પડાવને એક કદમ આગળ લઈ જઈ અંબાલની બાજુમાં આવેલા શાહબાદ મારકંડામાં નાખ્યો. અને પોતાના જાસૂસોને ફેલાવી દીધા. આખરે સેના પાણીપતના મેદાનની નજીક આવી ગઈ.